<classify> RAIS Yoweri Museveni ameungana na wenzake za Afrika Mashariki kutaka riba za benki, ziwe rafi ki kwa wateja wao ili waweze kukopa fedha watakazozitumia kuinua maisha yao kwa ujumla.Museveni amesisitiza kuwa benki za biashara Uganda, haziwatendei haki wateja wake kutokana na kutoza riba kubwa, huku akizitaka zipunguze riba au zijiandae kupoteza wateja.Amesema, yeye binafsi yuko tayari kuwa mstari wa mbele kushawishi wananchi wafikirie uwezekano wa kuzihama benki hizo ili wasiendelee kunyonywa. Aliyasema hayo mwishoni mwa wiki wakati wa mkutano wa siku nane wa wabunge kutoka chama tawala, National Resistance Movement NRM unaoendelea kwenye Chuo cha Taifa cha Uongozi, Nyankwanzi.Makamu wa Rais, Kiwanuka Sekandi, Waziri Mkuu, Ruhakama Rugunda na wabunge 300 ni miongoni mwa washiriki. Zinakopesha kwa riba kati ya asilimia 20 na 24, huu ni wizi mkubwa. Ni wakati sasa wa kuziaga benki za aina hii. Mnakopesha fedha nyingi kwa wafanyabiashara wakubwa wanaokwenda China badala ya kuinua wajasiriamali ambao ndio wengi zaidi, alisema.Katika kilio chake hicho dhidi ya riba, Rais Museveni aliwaomba wabunge hao kumuunga mkono katika mpango wake wa kuijaza pesa Benki ya Maendeleo Uganda ili wazalishaji na wajasiriamali waweze kukopa fedha kwa riba isiyozidi asilimia 12.Tanzania riba chini Nchini Tanzania, mara baada ya kuingia madarakani Novemba 5, mwaka 2015, Rais wa Serikali ya Awamu ya Tano, Dk John Magufuli alizitaka benki kufikiria uwezekano wa kushusha riba kubwa ili watu wengi waweze kukopa fedha kwa ajili ya shughuli mbalimbali za maendeleo. Wakati huo benki nyingi zilikuwa na riba zinazovuka asilimia 20.Lakini katika kuitikia hilo, benki nyingi zimeshusha kiwango cha riba, sasa zikiwa chini ya asilimia 20. Tangu mwaka 2016, Benki Kuu ya Tanzania BoTimeshusha mara mbili riba kwa benki za biashara Tanzania. Agosti mwaka jana, BoT ilitanganza kushusha tena riba ambayo huitumia kuzikopesha benki za biashara nchini kutoka asilimia tisa iliyokuwepo awali hadi asilimia saba.Ahueni hiyo ilikuja ikiwa ni mwaka mmoja tu tangu ipunguze riba hiyo kutoka asilimia 12 iliyokuwepo hapo awali. Kiwango hicho kipya cha riba ya asilimia saba ni cha chini kuwahi kurekodiwa Tanzania wakati kiwango cha juu kuwahi kutokea ni asilimia 16. Mabadiliko hayo yameshuhudia mabadiliko makubwa katika sekta ya benki, kwani zimeshusha riba hadi kwa wateja wadogo, hivyo kuwawezesha kukopa kwa wingi ili kuwawezesha kujikita katika shughuli za maendeleo. Aidha, ni kipindi ambacho benki zimetangaza kuongeza muda wa marejesho ya mikopo unaofikia hadi miaka saba.Pamoja na juhudi hizo, Rais Magufuli amekuwa akizisisitiza benki kuongeza kasi ya kufika hadi vijijini ili kutanua wigo wa kuwafikia wananchi. Nchi nyingine Kiwango cha riba katika nchi nyingine za Afrika Mashariki kwa mujibu wa viashiria vya maendeleo vya Benki ya Dunia kwa mwaka 2017 zinaonyesha kuwa, Kenya riba yake ni asilimia 13.67, Rwanda asilimia17.33 kwa mwaka 2015, Burundi asilimia 14.8, Uganda asilimia 21.28 na Sudan Kusini asilimia 10.09.  <topic>: KITAIFA 